5 vas vir besit van vermoorde polisiebeamptes se wapens(Argieffoto: SAPD, Facebook) Vyf mense is Woensdag in hegtenis geneem vir die besit van vuurwapens wat aan twee polisiebeamptes behoort het wat vroeër die dag in Philippi in Kaapstad vermoor is. Lt.kol. André Traut, woordvoerder van die polisie, het gesê vier mans, tussen die ouderdomme van 19 en 33, en ’n vrou (23) is in Nyanga in die besit van drie Glocks, vyf magasyne en 45 patrone aangekeer. Twee van die Glocks is geïdentifiseer as dié van die vermoorde polisiebeamptes wat vroeër die dag na ’n skietvoorval elders in die stad omgekom het. JP Smith, burgemeesterskomiteelid vir veiligheid, sê die beamptes is gister na ’n konstruksieterrein op Sweet Home in Philippi ontplooi om na werkers se veiligheid om te sien, toe hulle oorval en geskiet is. Die polisiebeamptes is met ’n lugambulans na ’n hospitaal gehaas waar hulle later gesterf het. Volgens Traut sal die verdagtes binnekort in die Athlone-landdroshof verskyn op aanklagte van die besit van onwettige vuurwapens. Die ondersoek na diegene wat die polisiebeamptes geskiet het, duur voort.